ПРЕДШКОЛСКА УСТАНОВА

„Вера Гуцуња“ Сомбор

Број: 01-204/17.

Дана: 19.04.2017.

С о м б о р

У складу са чланом 63. ст. 3. Закона о јавним набавкама („Сл. гласник РС“, бр. 124/12, 14/2015 и 68/2015) достављамо вам одговор на захтев за додатним информацијама или појашњењима конкурсне документације бр. јнмв 3/2017.:

Питање:

Молим Вас за појашњење и евентуалну измену конкурсне документације.

Везано за рок плаћања (партија бензин на бензинским станицама) у документацији је наведено да је рок 45 дана од пријема рачуна. Да ли постоји могућност измене како би понуђачи могли да понуде и краћи рок (15 или 30 дана од пријема рачуна).

Такође, молим Вас за појашњење члана 10. Уговора који гласи:

“За део реализације уговора који се односи на 2018. годину, реализација уговора ће зависити од обезбеђења средстава предвиђених Законом којим се уређује буџет за 2018. годину (Фин. план за 2018. годину).

У супротном, уговор престаје да важи без накнаде штете због немогућности преузимања и плаћања обавеза од стране Наручиоца.“

Да ли ово значи да уколико Установа не обезбеди средства за 2018. годину, нећете моћи да измирите своје обавете које доспеју у 2018. години?

Одговор:

Наручилац Предшколска установа „Вера Гуцуња“ Сомбор, као корисник јавних средстава има обавезу да та средства и штити у складу са Законом о јавним набавкама („Сл. гласник РС, бр. 124/12, 14/15 и 68/15), Законом о буџетском систему (“Сл. гласник РС”, број 54/2009, 73/2010, 101/2010, 101/2011, 93/2012, 62/2013, 63/2013-исп., 108/2013, 142/2014, 68/2015-др. закон, 103/2015 и 99/2016), Законом о роковима измирења новчаних обавеза у комерцијалним трансакцијама („Сл. гласник РС, бр. 119/2012 и 68/2015), Уредбом о критеријумима за утврђивање природе расхода и условима и начину прибављања сагласности за закључивање одређених уговора који због природе расхода, захтевају плаћање у више година („Сл. гласник РС“, бр. 21/2014)

Чланом 52. став 2. **Закона о јавним набавкама** , прописана је могућност закључивања уговора о јавним набавкама који трају више година, али само уколико обавезе које ће доспевати у наредним годинама буду уговорене у складу са законом којим се уређује буџетски систем, односно **Законом о буџетском систему** .Ова упућујућа одредба **Закона о јавним набавкама** односи се на чл. 54. **Закона о буџетском систему**, који у ставу 1. одређује да: “Обавезе које преузимају директни, односно индиректни корисници буџетских средстава и организације за обавезно социјално осигурање морају одговарати апропријацији која им је одобрена за ту намену у тој буџетској години.”

Ставом 6. истог члана прописан је изузетак од овог правила: “Изузетно од става 1. овог члана, корисници из тог става могу преузети обавезе по уговорима који, због природе расхода, захтевају плаћање у више година, под условом да пре покретања поступка јавне набавке имају обезбеђен део средстава за обавезе које доспевају у тој буџетској години, као и да прибаве писану сагласност Министарства, локалног органа управе надлежног за финансије, односно управног одбора организације за обавезно социјално осигурање за обавезе које ће доспевати и бити укључене у финансијски план за наредне две године.” У следећем ставу стоји да ће Влада, на предлог Министарства, ближе уредити критеријуме за утврђивање природе расхода и услове и начин прибављања сагласности из става 6. овог члана.

У складу са тим, Влада Републике Србије донела је **Уредбу о критеријумима за утврђивање природе расхода и условима и начину прибављања сагласности за закључивање одређених уговора који, због природе расхода, захтевају плаћање у више година**, која у чл. 7. ст. 2. изричито прописује да „Модел уговора, као обавезни елемент конкурсне документације која се припрема у поступку јавне набавке, мора садржати одредбу да ће обавезе које доспевају у наредној буџетској години бити реализоване највише до износа средстава која ће им за ту намену бити одобрена у тој буџетској години.Овом уредбом ближе се уређују критеријуми за утврђивање природе расхода, као и услови и начин прибављања сагласности за закључивање одређених уговора који, због природе расхода, захтевају плаћање у више година, односно ближе уређује одредба става 6. члана 54. **Закона о буџетском систему**.

Законом о роковима измирења новчаних обавеза у комерцијалним транакцијама („Сл. гласник РС“, бр.119/2012 и 68/2015, чланом 4. ст. 1 прописано је да се уговором између јавног сектора и привредних субјеката, не може се предвидети рок за измирење новчаних обавеза дужи од 45 дана, у случају када је у том уговорном односу јавни сектор дужник, што значи да је то максималан рок за који смо се ми и определили.

Главна замерка буџетске инспекције код контролисаних субјеката била је управо непостојање ових одредаба у уговорима које штите поверена јавна средства.

Поменуте одредбе из чл. 10. садрже сви наши уговори о јавним набавкама чије обавезе доспевају у две буџетске године.

До сада нико није ставио примедбу на њих нити смо дошли у ситуацију да не можемо извршити своје обавезе по уговору.